***Сцэнарый абрада “КАЛЯДЫ”***

*У калядны дзень моладзь збіраецца у чыёй-небудзь хаце, пачынаюць рыхтаваццца да абраду. Робяць калядную зорку, упрыгожваюць невымалачаны сноп, рыхтуюць абраднае адзенне. Пасля абеда калядоўшчыкі апранаюцца ражанымі і выходзяць на сяло. Калядны гурт з музыкай, песнямі ходзяць па вёсцы ад адной хаты да другой.*

*Калядоўшчыкі ідучы па вуліцы пяюць калядную песню:*

*Пайшла Каляда калядуючы,*

*А за ёю дзеўкі шчадруючы.*

*Каляда, калядзіца*

*Малада, маладзіца.*

*Пайшла Каляда ў адну хату,*

*А ў гэтай хаце куццю таўкуць*

*Каляда, калядзіца*

*Малада, маладзіца.*

*Пайшла Каляда ў другую хату,*

*А там срэбра звініць.*

*Каляда, калядзіца*

*Малада, маладзіца.*

*Пайшла Каляда ў трэцюю хату,*

*А ў гэтай хаце сала шыпіць.*

*Каляда, калядзіца*

*Малада, маладзіца.*

*Пайшла Каляда ў чацвёртую хату,*

*А ў гэтай хаце злата блішчыць.*

*Каляда, калядзіца*

*Малада, маладзіца.*

*Пайшла Каляда ў пятою хату,*

*А ў гэтай хаце пірагі пякуць.*

*Каляда, калядзіца*

*Малада, маладзіца.*

*Пайшла каляда ў шостую хату,*

*А ў гэтай хаце каўбасу ядуць.*

*Каляда, калядзіца*

*Малада, маладзіца.*

*Каўбасу ядуць ды і нам дадуць,*

*Каўбасу ядуць ды і нам дадуць*

*Каляда, калядзіца*

*Малада, маладзіца.*

*Акрамя песні, пакуль калядны гурт ідзе па вёсцы, па чарзе калядоўшчыкі выкрыкваюць заклічы.*

*Гой, ладачкі-ладкі,*

*Надышлі Калядкі!*

*Надышлі Калядкі!*

*Напяклі аладкі.*

*Ой, калядачкі-калядкі!*

*Дружна плешчам мы ў ладкі.*

*3 песняй па сялу ідзём,*

*Зорку-сонейка нясём.*

*А зорачка наша іскрыстая*

*На жытцо каласістае,*

*На зернейка залатое,*

*На дабро маладое.*

*З песнямі і заклічамі калядоўшчыкі падыходзяць да хаты. Стукаюць у дзверы, у вокны.*

**1-шы калядоўшчык:** Калядую, калядую,

Пад акном бядую,

Калядую, калядую,

Каўбасачку чую.

**2-гі калядоўшчык:**  А ці дома гаспадар?

А ці дома гаспадыня?

*Пасля таго, як хтосьці з гаспадароў адчыняе дзверы калядны гурт уваходзіць у хату.*

**Дзед-пачынальнік:** *(Звяртаецца да гаспадароў)*

Добры вечар таму, хто ў гэтым даму!

*Калядоўшчыкі па чарзе звяртаюцца да гаспадароў.*

**1-шы калядоўшчык:** Ці дазволіце ў Вас пакаледаваць?

**2-гі калядоўшчык:** На Вас паглядець, сябе паказаць!

*Адказ гаспадароў.*

**3-ці калядоўшчык:** З калядамі велічаем!

**1-шы калядоўшчык:** На Вашым двары ўсе агні гараць!

**2-гі калядоўшчык:** Усе агні гараць, усе сталы стаяць.

**3-ці калядоўшчык:** Усе сталыстаяць пазасціланыя

**1-шы калядоўшчык:** Усе хлябы ляжаць павыпяканыя.

**Павадыр:***(звяртаецца да гаспадароў)*

Дазвольце заспяваць калядную песню.

*Адказ гаспадароў.*

*Калядны гурт спявае калядную песню “Добры вечар табе, Пане гаспадару”*

Добры вечар табе, Пане гаспадару!

Радуйся, ой, радуйся зямля –

Сын Божы нарадзіўся!

Засцілайце сталы, усе колькі маем,

Сын Божы нарадзіўся!

Ды кладзіце калачы, святую пшаніцу,

Сын Божы нарадзіўся!

Ды прыйшлі к нам жэ да тры дні святы ў госці,

Сын Божы нарадзіўся!

А першае свята – Хрыстова нараджэнне,

А другое свята – Святое Васілле,

А трэцяе свята – Святое Вадохрышчэ.

*Адразу пасля песні.*

**Калядны гурт:** *(Усе разам звяртаюцца да гаспадароў)*

Добры вечар Вам, а ці рады нам?

*Адказ гаспадароў.*

**1-шы калядоўшчык:** Мы людзі не простыя, з далёкага краю!

**2-гі калядоўшчык:** Ідзём мы ад пана Года,

Што носіць бараду,

Шыроку, як лапату,

Сіву і касмату.

Мы к лету ідзём,

Казу вядзём і радасць нясём.

Ці шырокі сцены, каб нам патанцаваць?

Ці добрая гаспадыня, каб нас пачаставаць?

**Шчодрая:** (*Звяртаецца да гаспадароў).* Зайшлі мы да Вас каб павіншаваць са

святам, пажадаць шчасця багата! Каб было тут у Вас вольна, весела і

раздольна.

**1-шы калядоўшчык:** Каб добрыя былі каровы, а Вы былі здаровы!

**2-гі калядоўшчык:** Каб вяліся ў Вас свінні, цялушкі ды розныя птушкі!

**Шчодрая:** Каб капуста ўрадзіла, усім на дзіва!

Шчодрага Вам лета, духмянага хлеба!

*Наперад каляднага гурту выходзіць павадыр з казою, звяртаецца да гаспадароў.*

**Павадыр:** Мы к лету ідзём, казу вядзём, ды шчасце нясём! *(Выпускае казу на*

*сярэдзіну хаты, паглажвае па галаве і нахвальвае).*Каза наша

вучоная, прайшла усе навукі і ведае розныя штукі. Ну-ка, козанька,

расхадзіся, развесяліся, добрым людзям пакланіся.

*Каза кланяецца гаспадарам, пачынае скакаць і спяваць.*

**Каза:** Я каза калядная, прыгожая ды ладная.

Я і гора і бяду вакол рога абвяду!

*Пакуль каза скача ўвесь калядны гурт прыпявае:*

Го-го-го, каза,

Го-го-го, шара, (2 разы)

Дзе каза ходзіць,

Там жыта родзіць,

Дзе каза рогам,

Там жыта стогам.

Дзе каза нагой,

Там жыта капой.

Дзе каза хвастом,

Там жыта кустом.

Го-го-го, каза,

Го-го-го, шара,

Г-о-о! Г-о-о!

*(Каза, вырабляючы ў танцы розныя выкрунтасы, валіцца на падлогу і дрыгае нагамі.)*

**Павадыр:** Ой, каза ўпала,

Здохла, прапала.*(Звяртаецца да гаспадароў).*

Каб казу нашу падняць,

Трэба кавалачак сала даць!

**1-шы калядоўшчык:** *(Звяртаецца да гаспадароў)* А на кожны ражок павесіць

піражок.

**2-гі калядоўшчык:** *(Звяртаецца да гаспадара).* І бутэльку самагонкі, што схаваў

ад жонкі.

*Калядны гурт смяецца.*

*Гаспадары павінны адарыць казу падарункамі, пасля чаго каза устае, кладе падарункі ў мех механошы.Далучаецца да каляднага гурту.*

*Калядоўшчыкі зноў звяртаюцца да гаспадароў*

**3-ці калядоўшчык:**  Мы хадзілі, гулялі, каледавалі.

**1-шы калядоўшчык:** Прыйшлі, прыгулялі і да вашага парогу.

**2-гі калядоўшчык:** Гаспадар, наш бацюшка, пачастуй гасцей.

**3-ці калядоўшчык:** Падай каўбасу – у зубах панясу!

**Шчодрая:***(Выходзіць на сярэдзіну хаты, звяртаецца да гаспадароў).*

Ці можа мы мала спявалі, малавата скакалі?

**Музыка:** *(Звяртаецца да каляднага гурту).* Можна і яшчэ паскакаць!

*Музыка грае . Калядны гурт скача.*

*На сярэдзіну хаты выходзяць цыганка і цыган, цыган вядзе кабылу. Звяртаюцца да гаспадароў.*

**Цыганка:** Дай, нам, добры чалавек, капу яеек на паўміскі, белым сырам намазаўшы,

каўбасою абкруціўшы! А мы вас зараз парадуем! Добрым людзям

шчасця нагадаю. *(Прытанцоўваючы ідзе гадаць гаспадыні)*

**Цыган:** *(Звяртаеца да гаспадара).* Купі гаспадар кабылу, яна ў мяне ласкавая

*(Гладзіць кабылу па баках, яна брыкаецца).*

Паглядзі, якая ў яе паходка.

Плыве як у моры лодка. *(Цягне кабылу, яна ўпарта стаіць).*

Паглядзі, мая сівая як бяжыць, дык зямля дрыжыць.

*(Пхае кабылу у зад, яна падае).*

А няхай жа цябе ліха! Загубіў мне кабылу! За гэту чэсць, давай

Карбованцаў шэсць!

*Усе смяюцца над цыганам і яго кабылай.*

**Цыганка:** *(Звяртаецца да музыкі)* Зайграй музыка, а мы паскачам.

*Музыка грае на гармоніку, цыган з цыганкаю скачуць.*

*Музыка сціхае. Наперад выходзіць мядзведзь.*

**Мядзведзь:** *(Звяртаецца да гаспадароў)* Дарагія, гаспадары!

Жадаем Вам у клеці – карабамі,

А ў печы – пірагамі.

Каб здаровымі былі,

Многа год жылі.

*Раптам з каляднага гурту выскаквае чорт, скача па хаце і прыгаворвае.*

**Чорт:** Каб нічога не было,

Каб і жыта не расло,

Каб людзей не частавалі,

Каб і гумны пуставалі.

*Калядоўшчыкі ганяюць і б’юць чорта.*

**Мядзведзь:** Каб былі поўныя кублі яец,

А ў вашых хлявах шмат свіней і авец!

*Абышоўшы калядны гурт чорт з’яўляецца зноў. Зноў скача і прыгаворвае.*

**Чорт:** Каб вашы куры не нясліся, а квохталі, а свінні не вяліся, а здыхалі!

*Калядоўшчыкі ловяць чорта, і завязваюць яму рот каб ён змоўк.*

*Наперад выходзіць механоша, гаспадыры павінны падзякаваць калядоўшчыкам і адарыць падарункамі.*

**Шчодрая:** *(Звяртаецца да гаспадароў)*

Дзякуем Вам паважаныя гаспадары,

За вашы шчырыя дары.

А Вам жадаем мірнага неба,

Духмянага хлеба,

Крынічнай вады,

Ніякой бяды.

**1-шы калядоўшчык:** Каб да лета дачакаліся, а зімою з Калядою сустракаліся.

**2-гі калядоўшчык:** Моцна кахайце, на гэтым бывайце.

*Калядны гурт кланяецца гаспадарам і выходзіць з хаты з песняй.*

А ў гаспадара пасярод двара –

Каляда!

Стаіць вішанька зялёненькая –

Каляда!

На той вішаньцы гарыць свечка –

Каляда!

З тае свечка ўпала іскарка –

Каляда!

З тае іскаркі стала возера –

Каляда!

А ў тым возеры сам Бог купаўся

Каляда!

Просім божаньку на вячэраньку –

Каляда!

На вячэраньку, на куцічаньку –

Каляда!

Не столькі з’ясі, колькі нам дасі –

Каляда!

Не столькі сап’еш, нам болей нальеш –

Каляда!